विशेषाधिकार हनन पर संसद में होगी बहस  
भाजपा ने प्रधानमंत्री के बयान पर ऐतराज़ जताते हुए विशेषाधिकार हनन का नोटिस दे दिया जिस पर बुधवार को बहस होगी।
नोट फॉर वोट कांड पर विकिलीक्स के ख़ुलासे के बाद लोकसभा में मंगलवार को विपक्ष ने नए सिरे से हंगामा किया। भाजपा ने प्रधानमंत्री के बयान पर ऐतराज़ जताते हुए विशेषाधिकार हनन का नोटिस दे दिया जिस पर बुधवार को बहस होगी।  भाजपा ने प्रधानमंत्री पर सदन को गुमराह करने का आरोप लगाते हुए विशेषाधिकार हनन का प्रस्ताव स्पीकर को सौंपा।   दरअसल, विकिलीक्स के संस्थापक जूलियन असांज ने एनडीटीवी के साथ अहम बातचीत में सीधे कहा कि नोट फॉर वोट मामले में अमेरिकी केबल्स को लेकर प्रधानमंत्री मनमोहन सिंह अपने देश को गुमराह कर रहे हैं।  विपक्ष का कहना है कि नोट फॉर वोट कांड की जांच करने वाली किशोर चंद्र देव समिति ने जो रिपोर्ट सौंपी थी प्रधानमंत्री का बयान उससे बिलकुल अलग है। उधर, सरकार लगातार मांग करती रही कि विपक्ष पहले वित्त विधेयक लोकसभा में पास होने दे उसके बाद विशेषाधिकार हनन प्रस्ताव पर विचार हो।